B4-1149 και 1162/95

Ψήφισμα σχετικά με τις πλημμύρες που έπληξαν πολλές περιοχές της Ιταλίας

Το Ευρωπαϊκό Κοινοβούλιο,

Α. έχοντας υπόψη ότι οι περιοχές της Λομβαρδίας, του Πεδεμοντίου, της Λιγουρίας, της Τοσκάνης και του Λάτιο επλήγησαν σημαντικά από πλημμύρες που προκλήθηκαν από κατακλυσμιαίες βροχές μεταξύ της 12ης και 16ης Σεπτεμβρίου 1995, με αποτέλεσμα να υπάρξουν σοβαρές ζημιές σε άτομα, περιβάλλον και έργα υποδομής,

Β. σημειώνοντας ότι, και κατά το καλοκαίρι του 1995, πολλές περιοχές της Μεσημβρινής Ιταλίας υπέστησαν σημαντικές καταστροφές λόγω σφοδρών βροχοπτώσεων,

Γ. υπογραμμίζοντας ότι οι περιοχές που επλήγησαν περισσότερο είναι τόσο βιομηχανικές όσο και αγροτικές και, στη Λομβαρδία, βρίσκονται στην περιοχή μεταξύ Varese και Μιλάνου (Cavaria, Cassano Magnago, Cairate και Olgiate), στην περιοχή του Κόμο, καθώς και στις παραμεθόριες ζώνες του Porto Ceresio και Ponte Tresa,

Δ. υπενθυμίζοντας ότι η Cavaria και ολόκληρη η κοιλάδα της Olona είχαν ήδη πληγεί από πλημμύρες το 1992 και το 1994 και ότι το Πεδεμόντιο, όπου η συγκομιδή διεκόπη, είχε καταστραφεί από πλημμύρες και το περασμένο φθινόπωρο,

Ε. επισημαίνοντας ότι η κύρια αιτία της φυσικής αυτής καταστροφής αποδίδεται στον υπερβολικά μεγάλο αριθμό βροχοπτώσεων και ότι οι πλημμύρες που ακολούθησαν, οι μετατοπίσεις γαιών και οι κατολισθήσεις προκάλεσαν τη διακοπή της κυκλοφορίας σε οδούς, αυτοκινητοδρόμους και σιδηροδρομικές γραμμές, καθώς και το κλείσιμο ορισμένων μεθοριακών σημείων διέλευσης,

ΣΤ. έχοντας υπόψη ότι άτομα, κατοικίες, κτίρια, βιοτεχνικές και γεωργικές επιχειρήσεις και τουριστικές υποδομές όλων των περιοχών που επλήγησαν απετέλεσαν το στόχο της μανίας εξαιρετικά ασυνήθιστων ατμοσφαιρικών φαινομένων και ότι το ίδιο το οικοσύστημα υπέστη σε πολλές περιπτώσεις βλάβες,

Ζ. υπογραμμίζοντας ότι η επανάληψη των θεομηνιών αυτών, που οφείλεται μεταξύ άλλων και στην αλλαγή του κλίματος, πλήττει όλο και συχνότερα όλα σχεδόν τα κράτη μέλη, με καταστρεπτικές συνέπειες από ανθρώπινης, κοινωνικής και οικονομικής πλευράς,

Η. λαμβάνοντας υπόψη τη δέσμευση που ανέλαβε η Επιτροπή την 1η Φεβρουαρίου 1995 όσον αφορά τη χορήγηση ενισχύσεων στα θύματα των πλημμυρών στην Ολλανδία, το Βέλγιο, τη Γαλλία και τη Γερμανία στο πλαίσιο μιας ευρωπαϊκής στρατηγικής για την πρόληψη των φυσικών καταστροφών,

Το Ευρωπαϊκό Κοινοβούλιο,

1. εκφράζει την αλληλεγγύη του στους πληθυσμούς των πληγεισών περιοχών και στους αστέγους[semigr ]

2. ζητεί επειγόντως από την Επιτροπή να υλοποιήσει σύντομα την έκτακτη δράση που έχει προγραμματισθεί στο πλαίσιο μιας νέας χωροταξικής πολιτικής, προκειμένου να τεθούν σε εφαρμογή όλες οι αναγκαίες συγκεκριμένες πρωτοβουλίες αλληλεγγύης[semigr ]

3. ζητεί από την Επιτροπή να επιδιώξει τη συμμετοχή των αρμόδιων εθνικών αρχών στην υποστήριξη των πληγεισών περιοχών με την εφαρμογή μιας αποτελεσματικής στρατηγικής πρόληψης και καταπολέμησης, σύμφωνα με το άρθρο 130Ρ της Συνθήκης ΕΚ, όπου καθορίζεται ότι η πρόληψη των αιτίων της περιβαλλοντολογικής βλάβης προέχει της απλής επανόρθωσης[semigr ]

4. ζητεί με έμφαση από την Επιτροπή να φροντίσει ώστε ο πληγείς υλικά πληθυσμός να αποζημιωθεί το συντομότερο δυνατόν[semigr ]

5. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών, καθώς και στις ενδιαφερόμενες περιφερειακές και τοπικές αρχές.